กรุงไทยขายกองอสังหาฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ลงทุนตึกเนชั่นเฉียด2พันล้าน ‘กลุ่มเจริญ’การันตีให้3ปีแรก
โพสต์ทูเดย์ — บลจ.กรุงไทย เปิดตัวกองทุนอสังหาริมทรัพย์ไทยคอมเมอร์เชียล ซื้อตึกเนชั่น บางนา มูลค่า 1,960 ล้านบาท การันตีกำไรการบริหารสินทรัพย์ช่วง 3 ปีแรก
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า บริษัทจะเปิดจำหน่ายกองทุนรวมอสังหาริมทรัพย์ไทยคอมเมอร์เชียลอินเวสเม้นต์ (TCIF) ระหว่างวันที่ 1523 มี.ค. 2553 มูลค่า 1,960 ล้านบาท ลงทุนในโครงการอาคารเนชั่น ทาวเวอร์ ซึ่งตั้งอยู่ถนนบางนา–ตราด กิโลเมตรที่ 4+800 โดยกำหนดการจองซื้อขั้นต่ำที่ 1,000 บาท และเพิ่มขึ้นเป็นทวีคูณของ 1,000 บาท
โครงการอาคารเนชั่น ทาวเวอร์ ตั้งอยู่บนเนื้อที่ดินทั้งหมด 9 ไร่ 26 ตารางวา หรือ 3,626 ตารางวา เป็นกลุ่มอาคารสำนักงาน 3 อาคาร และอาคารจอดรถ 1 อาคาร มีพื้นที่ใช้สอยรวม 110,518 ตารางเมตร และพื้นที่ให้เช่ารวมสุทธิ 54,751 ตารางเมตร สามารถจอดรถในอาคารจอดรถยนต์ได้ประมาณ 817 คัน และจอดรอบอาคารประมาณ 105 คัน 
นอกจากนี้ ในโครงการยังมีสิ่งอำนวยความสะดวกประกอบด้วย เช่น ร้านค้าย่อย จำนวนกว่า 20 ร้าน ศูนย์อาหาร ห้องประชุม ศูนย์ออกกำลังกาย พร้อมทั้งระบบสื่อสารที่ทันสมัย เช่น สายเคเบิลใยแก้ว หรือศูนย์บริการรับฝากข้อมูล (Data Center) เป็นต้น เพื่อให้บริการแก่ผู้เช่าในโครงการ โดยมีบริษัท ที.ซี.ซี. คอมเมอร์เชียล พร็อพเพอร์ตี้ แมนเนจเม้นท์ และบริษัท ทีซีซี แลนด์ คอมเมอร์เชียล ซึ่งเป็นของกลุ่มนายเจริญ สิริวัฒนภักดี จะเป็นผู้บริหารทรัพย์สินให้กับโครงการอาคารเนชั่น ทาวเวอร์ 
ณ สิ้นเดือน ก.ย. 2552 อาคารโครงการเนชั่นทาวเวอร์ มีอัตราการเช่า 67.5% มีผู้เช่าประมาณ 64 ราย และมีสัดส่วนผู้เช่า 10 อันดับแรก คิดเป็น 46.60% ของพื้นที่ให้เช่าทั้งหมด โดยกลุ่มบริษัทในเครือเนชั่นเช่าพื้นที่ของโครงการคิดเป็น 17.54% ของพื้นที่ให้เช่าทั้งหมด
นายสมชัย กล่าวว่า กองทุนนี้มีจุดเด่นที่กองทุนเป็นเจ้าของกรรมสิทธิ (Freehold) ในที่ดินและอาคาร ส่งผลให้ผู้ลงทุนมีส่วนของความเป็นเจ้าของทรัพย์สินซึ่งมีศักยภาพในการเจริญเติบโตในอนาคต เนื่องจากทำเลที่ตั้งอยู่ใกล้สนามบินสุวรรณภูมิและนิคมอุตสาหกรรมต่างๆ ในเขตภาคตะวันออก สามารถเข้าสู่ใจกลางธุรกิจการค้าของกรุงเทพมหานคร (CBD) ได้รวดเร็ว 
นอกจากนี้ ผู้ลงทุนยังมีโอกาสได้รับผลตอบแทนที่สูงขึ้นได้ในอนาคต จากการเพิ่มของอัตราการเช่าที่ในปัจจุบันอัตราถือว่าอยู่ในระดับต่ำ เมื่อเปรียบเทียบกับตลาดและศักย ภาพของโครงการ นอกจากนี้ผู้ขายซึ่งจะเข้ามาถือหน่วยบางส่วน ในจำนวนไม่เกิน 1 ใน 3 ตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ยังรับประกันกำไรจากการบริหารอสังหาริมทรัพย์ในช่วง 3 ปีแรกให้อีกด้วย 
ก่อนหน้านี้นายสมชัยคาดว่า ผลตอบแทนจากการลงทุนในกองทุนดังกล่าวจะประมาณ 45%
ทั้งนี้ ตามข้อมูลทางการตลาดพบว่าการเปิดใช้สนามบินสุวรรณภูมิเป็นปัจจัยที่ช่วยกระตุ้นความต้องการพื้นที่อาคารสำนักงานในเขตด้านนอกฝั่งตะวันออก นอกจากนี้ที่พักอาศัยในบริเวณนี้ ซึ่งมีตั้งแต่อพาร์ตเมนต์ระดับล่างจนถึงบ้านเดี่ยวระดับบนบ่งชี้ให้เห็นถึงความหนาแน่นของผู้บริหารที่พักอาศัยในบริเวณนี้ ซึ่งจะเป็นอีกปัจจัยในการส่งเสริมความต้องการพื้นที่อาคารสำนักงาน รวมถึงสถานีรถไฟฟ้าเชื่อมสุวรรณภูมิ (แอร์พอร์ตลิงก์) และโครงการศูนย์การค้าเมกกะ บางนาในเขตนี้จะสนับสนุนความต้องการพื้นที่อาคารสำนักงานในอนาคตเมื่อเปิดให้บริการเป็นทางการ